PATVIRTINTA

Kretingos lopšelio-darželio „Žilvitis“

direktoriaus 2020 m. vasario 6 d.

įsakymu Nr. V1-11

**VAIKŲ, SERGANČIŲ LĖTINĖMIS NEINFEKCINĖMIS LIGOMIS (PVZ.: CUKRINIU DIABETU, BRONCHINE ASTMA AR KITA), KURIEMS REIKIA VARTOTI VAISTUS PAGAL GYDYTOJO REKOMENDACIJĄ JIEMS BŪNANT ĮSTAIGOJE, VAISTŲ ADMINISTRAVIMO KRETINGOS LOPŠELYJE-DARŽELYJE „ŽILVITIS“**

**TVARKOS APRAŠAS**

**I. BENDROSIOS NUOSTATOS**

1. Kretingos lopšelio-darželio „Žilvitis“ (toliau tekste – Įstaiga) vaikų sergančių lėtinėmis neinfekcinėmis ligomis (pvz.: cukriniu diabetu, bronchine astma ar kita), kuriems reikia vartoti vaistus pagal gydytojo rekomendacijas jiems būnant įstaigoje, vaistų administravimo tvarkos aprašas (toliau – Aprašas) parengtas vadovaujantis Visuomenės sveikatos priežiūros organizavimo mokykloje tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 „Dėl sveikatos priežiūros mokykloje tvarkos aprašo patvirtinimo“ (Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2016 liepos 21 d. įsakymo Nr. V-966/V-972 nauja redakcija ir 2019 gruodžio 11 d. įsakymo Nr. V-1428/V-1465 nauja redakcija, Lietuvos Respublikos 1996 m. rugsėjo 25 d. įstatymu Nr. I-1553 „Žmonių užkrečiamųjų ligų profilaktika ir kontrolė“, Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93 „Dėl Lietuvos Respublikos sveikatos apsaugos ministro 2010 m. balandžio 22 d. įsakymo Nr. V-313 „Dėl Lietuvos higienos normos HN 75:2010 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“ patvirtinimo“ pakeitimo“, Lietuvos Respublikos sveikatos apsaugos ministro 2019 m. gruodžio 11 d. įsakymu Nr.V-1430 „Dėl Lietuvos Respublikos sveikatos apsaugos ministro 2011 m. lapkričio 11 d. įsakymo Nr. V-964 „Dėl vaikų maitinimo organizavimo tvarkos aprašo patvirtinimo „ pakeitimo“.
2. Tvarkos aprašas reglamentuoja vaikų, sergančių lėtinėmis neinfekcinėmis ligomis (pvz.: cukriniu diabetu, bronchine astma ar kita), kuriems reikia vartoti vaistus pagal gydytojo rekomendaciją jiems būnant įstaigoje, vaistų administravimo tvarką.

**II. VAISTŲ ADMINISTRAVIMO ORGANIZAVIMAS ĮSTAIGOJE**

3. Vaikų, sergančių lėtinėmis neinfekcinėmis ligomis (pvz.: cukriniu diabetu, bronchine astma ar kita), kuriems reikia vartoti vaistus pagal gydytojo rekomendaciją tuo metu, kai jie būna Įstaigoje, administruojami vaistai laikomi Įstaigos Sveikatos kabinete.

4. Administruojamus vaistus vaikui duoti gali visuomenės sveikatos priežiūros specialistas (toliau – sveikatos specialistas), jei jo nėra, vaistus gali paduoti grupės auklėtojas arba Įstaigos vadovo paskirtas asmuo.

5. Vaistų vaikams administravimas Įstaigoje vykdomas tik pagal gydytojų rekomendacijas.

6. Jei gydytojas vaikui paskiria vaistus, kuriuos reikia vartoti tuo metu, kai vaikas būna Įstaigoje, tėvai (globėjai) Įstaigos vadovui turi pateikti:

6.1. raštišką prašymą-sutikimą, leidžiantį Įstaigoje administruoti vaistų vartojimą vaikui pagal gydytojo rekomendacijas tuo metu, kai vaikas būna Įstaigoje;

6.2. šeimos gydytojo užpildytą Lietuvos Respublikos sveikatos apsaugos ministro įsakymu patvirtintą statistinės apskaitos formą Nr. E027-1/a „Mokinio sveikatos pažymėjimas“;

6.3. gydytojo paskirto vaisto konkrečiam vaikui receptą;

6.4. vaistus pateikti originalioje pakuotėje su informaciniu lapeliu, tinkamu galiojimo laiku. Ant pakuotės turi būti užrašyta vaiko, kuriam skirti vaistai, vardas ir pavardė.

7. Įstaigoje esantis sveikatos specialistas kartu su grupės auklėtoju (-ais) pagal gydytojo rekomendacijas parengia ir su tėvais (globėjais) suderina vaisto vartojimo ir administravimo planą, kuriame nurodomas vaisto pavadinimas, dozė, vartojimo tvarkaraštis (laikas), vartojimo būdas, galimi pašaliniai efektai.

8. Sveikatos specialistas, jei jo nėra grupės auklėtojas arba Įstaigos vadovo paskirtas asmuo, vaistus vaikui paduoda tik tais atvejais, kai vaikui gydytojo paskirti vaistai turi būti vartojami jam esant Įstaigoje.

9. Vaistus vaikui Įstaigoje gali duoti ar suleisti vaiko tėvai (globėjai), tai suderinę su Įstaigos administracija pagal Tvarkos aprašo 7 punkto reikalavimus.

10. Sergantiems cukriniu diabetu vaikams, jei Įstaigoje reikia suleisti insuliną ar nustatyti gliukozės kiekį kraujyje, Įstaigos administracija privalo sudaryti galimybę Vaiko tėvams (globėjams) pasinaudoti Sveikatos kabinetu, siekiant užtikrinti privatumą ir tinkamas higienos sąlygas.

11. Pirmoji gydytojo paskirto vaisto dozė turėtų būti suvartota vaikui esant namuose.

**III. VAISTŲ ADMINISTRAVIMO VYKDYMO TVARKA ĮSTAIGOJE**

12. Siekiant išvengti vaisto vartojimo klaidų, kiekvieną kartą prieš duodant vaikui vaistą patikrinti:

12.1. ar tai tas vaikas, kuriam vaistas išrašytas;

12.2. ar tai tas vaistas, kuris paskirtas šiam vaikui;

12.3. ar teisinga vaisto dozė;

12.4. ar teisingas laikas;

12.5. ar teisingas vaisto vartojimo būdas.

13. Vaikas vaistą turi suvartoti tik stebint sveikatos specialistui arba jam nesant pagal 4 punktą.

14. Sveikatos specialistas, jam nesant, grupės auklėtojas arba Įstaigos vadovo paskirtas asmuo, privalo registruoti kiekvieną vaiką, vartojantį vaistus, įrašant į registracijos žurnalą: datą, laiką, vaiko duomenis (vardas, pavardė, gimimo metai), ligą, dėl kurios vartojami vaistai, vaistų pavadinimą, nustatytą dozę ir kiekį per dieną, vartojimo būdą, asmens, kuris davė vaistus vardą, pavardę ir parašą.

**IV. BAIGIAMOSIOS NUOSTATOS**

15. Sveikatos specialistas, jam nesant grupės auklėtojas arba Įstaigos vadovo paskirtas asmuo yra atsakingas už vaikų, sergančių lėtinėmis neinfekcinėmis ligomis (pvz. cukriniu diabetu, bronchine astma ar kt.), kuriems reikia vartoti vaistu pagal gydytojo rekomendacijas jiems būnant Įstaigoje, vaistų administravimo organizavimą ir vykdymą.

16. Įstaiga užtikrina informacijos apie vaiko sveikatą konfidencialumą. Informacija apie vaiko sveikatą teikiama tik vaiko tėvams (globėjams). Kitiems asmenims informacija apie vaiko sveikatą teikiama teisės aktų nustatyta tvarka arba pateikus raštišką vaiko tėvų (globėjų) sutikimą.

17. Tvarkos aprašo vykdymo kontrolę ir vaistų administravimo organizavimą vykdo Įstaigos vadovas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_